**Moritz Seider** (s. 6. huhtikuuta 2001 Zell, Saksa) on saksalainen jääkiekkopuolustaja, joka pelaa NHL-joukkue Detroit Red Wingsissä. Seider laukoo oikealta. Seider on pelannut Red Wingsissä syksystä 2021. Sitä ennen hän on pelannut Saksan DEL-liigassa, Ruotsin SHL:ssä ja AHL:ssä. Ruotsissa hänet valittiin 2021 sarjan parhaaksi puolustajaksi ja NHL:ssä seuraavana vuonna vuoden tulokkaaksi.

Ura
---

### Seuraura

Seider on EHC Erfurtin kasvatti. Hän oli seuran C-nuorten tehokkain puolustaja sekä kaudella 2013–2014 tehoilla 12+11=23 että kaudella 2014–2015 tehoilla 14+20=34. Kaudeksi 2015–2016 vain 13-vuotiaan Seiderin vanhemmat irtisanoutuivat töistään ja he muuttivat perheineen Mannheimiin. Seider siirtyi Jungadler Mannheimin C-nuoriin. Kauden 2016–2017 päätteeksi hän voitti A-nuorten Deutsche Nachwuchsligan mestaruuden, kuten myös seuraavan kauden 2017–2018 päätteeksi. Seider debytoi kauden aikana myös Adler Mannheimin DEL-joukkueessa, jossa hän pelasi neljä runkosarjaottelua ilman tehopisteitä. Seider teki DEL-debyyttinsä vain 16 vuoden ja kuuden kuukauden ikäisenä 27. lokakuuta 2017 Düsseldorfer EG:tä vastaan. Hänestä tuli Adlerin seurahistorian toiseksi nuorin pelaaja Christoph Gawlikin jälkeen ja vasta yhdeksäs DEL-liigassa 16-vuotiaana debytoinut pelaaja. Seider merkittiin Adlerin seitsemänneksi puolustajaksi.

Huhtikuussa 2018 Seider teki kolmivuotisen DEL-sopimuksen Adler Mannheimin kanssa. OHL-joukkue Owen Sound Attack varasi hänet 105. pelaajana CHL:n varaustilaisuudessa 2018, mutta Seider päätti jatkaa kaudella 2018–2019 uraansa kotimaassaan. Hän teki DEL-uransa avausmaalin runkosarjan toisella kierroksella 16. syyskuuta 2018 vieraissa Augsburger Pantheria vastaan. Seider pelasi kauden aikana paljon varsin suuressa roolissa Joonas Lehtivuoren puolustajaparina. Hänen varsinainen DEL:n tulokaskautensa toi 29 runkosarjaottelussa tehot 2+4=6 ja 14 playoff-ottelussa viisi syöttöpistettä. Seider nousi liigan historiassa eniten pisteitä 17-vuotiaana runkosarjassa tehneeksi puolustajaksi. Pudostuspeleissä hän nousi DEL:n historian alle 18-vuotiaiden pelaajien pistepörssin toiselle sijalle. Seider voitti kauden päätteeksi Saksan-mestaruuden. Hänet valittiin DEL:n vuoden tulokkaaksi.

Detroit Red Wings varasi Seiderin ensimmäisellä kierroksella koko NHL:n varaustilaisuuden kuudentena pelaajana kesällä 2019. Hän oli varaustilaisuuden toisena varattu puolustaja kanadalaisen Bowen Byramin (4. varaus) jälkeen. Seideristä tuli myös kaikkien aikojen pienimmällä numerolla NHL:ään varattu saksalaispuolustaja ja toiseksi pienimmällä numerolla varattu saksalaispelaaja Leon Draisaitlin (3. varaus vuonna 2014) jälkeen. Hänestä tuli myös pienimmällä numerolla DEL:stä varattu pelaaja ja ensimmäinen liigasta ensimmäisellä kierroksella varattu puolustaja. Heinäkuussa Seider teki Red Wingsin kanssa kolmivuotisen tulokassopimuksen. Hänen kausipalkkansa NHL:n puolella on 832 500 dollaria ja AHL:n puolella 70 000 dollaria. Seiderin sopimukseen sisältyi myös 92 500 dollarin allekirjoitusbonus. Syksyn harjoitusleirin päätteeksi Red Wings lähetti hänet AHL-joukkue Grand Rapids Griffinsin vahvuuteen. Seider pelasi siellä kokonaan kauden 2019–2020 tehden 49 runkosarjaottelussa tehot 2+20=22, kunnes koronaviruspandemia päätti AHL-kauden maaliskuussa 2020. 

Elokuussa 2020 Detroit Red Wings lainasi Seiderin kaudeksi 2020–2021 toistaiseksi voimassa olevalla sopimuksella kotimaahansa Adler Mannheimin joukkueeseen, kunnes NHL:n harjoitusleirit käynnistyvät. Koska DEL-kauden aloituspäivämäärä ei kuitenkaan ollut tiedossa vielä lokakuussa, Seider päätti siirtyä lainalle Ruotsiin SHL-liigan Rögle BK:hon. Seider nousi Ruotsissa joukkueensa avainpelaajiksi. Rögle sijoittui sarjassa hopealle, ja Seider valittiin parhaaksi puolustajaksi.

Seiderin tulokaskausi NHL:ssä oli 2021–2022. Hän pelasi heti ensimmäisen kautensa aikana kaikki Red Wingsin ottelut, ja hänet valittiin kauden jälkeen vuoden tulokkaaksi. Seider teki kauden aikana 50 pistettä. Hänen 43 syöttöpistettään oli eniten tulokkaista.

### Maajoukkueura

Seider edusti Saksaa MM-kilpailuissa vuonna 2019. Hän teki A-maajoukkuedebyyttinsä vain 18-vuotiaana MM-kenraaliharjoitusottelussa 7. toukokuuta 2019 Mannheimissa Yhdysvaltoja vastaan. Ensimmäisen A-maajoukkuemaalinsa Seider teki seuraavassa ottelussaan, MM-kilpailujen avausottelussa 11. toukokuuta 2019 Slovakian Košicessa Britanniaa vastaan. Hän teki viidessä ottelussa kaksi maalia ja Seideristä tuli MM-historian toinen kahdesti maalinteossa onnistunut alle 18-vuotias puolustaja Suomen Reijo Ruotsalaisen (1978) jälkeen. Hänestä tuli lisäksi vasta MM-historian kolmas 18-vuotias tai sen alle tehopisteen tehnyt puolustaja Ruotsalaisen ja Yhdysvaltain Phil Housleyn (1982) jälkeen. Yhteensä Seider on pelannut kuusi A-maaottelua tehden kaksi maalia.

Seider pelasi myös alle 20-vuotiaiden MM-kilpailuissa vuonna 2020, jolloin hän toimi Saksan kapteenina. Seider oli kuudella syöttöpisteellään joukkueen paras syöttäjä. Valmennus valitsi hänet Saksan turnauksen yhdeksi kolmesta parhaasta pelaajasta. Seider valittiin myös Kanadaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Hän pelasi myös alle 20-vuotiaiden IA-divisioonan MM-kilpailuissa vuosina 2018 ja 2019, joista jälkimmäinen turnaus päättyi kultaan ja sarjanousuun pääsarjatasolle ja ensimmäinen pronssiin. Seider toimi vuoden 2019 turnauksessa Saksan kapteenina. Hän voitti turnauksen puolustajien piste- ja syöttöpörssin tehoilla 1+6=7. Seider jakoi myös turnauksen tehotilaston voiton joukkuetoverinsa Nicolas Appendinon kanssa lukemalla +8. Hänet valittiin turnauksen parhaaksi puolustajaksi ja joukkueensa parhaaksi pelaajaksi.

Seider pelasi myös alle 18-vuotiaiden IA-divisioonan MM-kilpailuissa vuosina 2017 ja 2018, joista jälkimmäisessä turnauksessa hän toimi Saksan varakapteenina ja voitti hopeaa. Seider jakoi kolmella syöttöpisteellään turnauksen puolustajien syöttöpörssin voiton viiden muun pelaajan kanssa. Hänet valittiin turnauksen parhaaksi puolustajaksi.

Pelityyli
---------

*HockeyProspect.com* -sivuston pelaajatarkkailijana toimiva Janik Beichler kuvailee Seiderin suurimmaksi vahvuudeksi hänen kykyään puolustaa vastustajien suoria hyökkäyksiä vastaan. Beichlerin mukaan Seider osaa myös hyödyntää 191-senttistä ja 93-kiloista kroppaansa sekä kiekollisena että kiekottomana. Seider tuli tunnetuksi Saksan juniorisarjassa loisteliaana kiekonkuljettajana, mutta kasvupyrähdys on Beichlerin mukaan vienyt osan puolustajan räjähtävyydestä. Beichler luonnehtii Seideristä:

> »Seiderin liikkuvuus ja luisteluvauhti takaperin mahdollistavat vastustajan pelaajan seuraamisen keskialueella ja aktiivisen estämisen mailalla, kun vastustaja yrittää päästä hyökkäysalueelle. Seider hankkii tällä tavoin paljon kiekonriistoja, ja hän kykenee myös kääntämään nuo tilanteet nopeasti oman joukkueen hyökkäyksiksi. En usko, että hän tulee ikinä olemaan yhtä dynaaminen. Hänen kiekonkäsittelytaidot eivät ole erityisen hyvät, joten nykyään hän nojaa vahvasti peliälyynsä sekä hyökkäys- että puolustuspäässä. Hänen pitää myös kehittää kiihdytystään ja lisätä voimaa laukaukseensa. Seider ei tule tekemään valtavia pistemääriä NHL-tasolla, mutta vahva peliäly sekä puolustusalueen osaaminen tekevät hänestä potentiaalisen top 4 -puolustajan, joka pystyy pelaamaan isoja minuutteja. Parhaassa tapauksessa hänestä saattaa jopa tulla ykkösparin puolustaja, jonka kanssa voi peluuttaa Quinn Hughesin tai Sam Girardin kaltaista hyökkäävämpää osapuolta.» 
> 
>

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | Jungadler Mannheim | DNL | 22 | 4 | 8 | 12 | 18 | 4 | 0 | 1 | 1 | 0 | U18d1 A | 5 | 0 | 1 | 1 | 0 |
| 2017–2018 | Jungadler Mannheim | DNL Q | 12 | 4 | 10 | 14 | 2 | – | – | – | – | – | U18d1 A | 5 | 0 | 3 | 3 | 6 |
|  | Jungadler Mannheim | DNL | 14 | 6 | 7 | 13 | 2 | – | – | – | – | – | JMMd1 A | 5 | 1 | 0 | 1 | 4 |
|  | Adler Mannheim | DEL | 4 | 0 | 0 | 0 | 0 | – | – | – | – | – |
| 2018–2019 | Adler Mannheim | DEL | 29 | 2 | 4 | 6 | 8 | 14 | 0 | 5 | 5 | 0 | JMMd1 A | 5 | 1 | 6 | 7 | 4 |
|  |  |  |  |  |  |  |  |  |  |  |  |  | MM | 5 | 2 | 0 | 2 | 0 |
| 2019–2020 | Grand Rapids Griffins | AHL | 49 | 2 | 20 | 22 | 28 | – | – | – | – | – | JMM | 7 | 0 | 6 | 6 | 6 |
| 2020–2021 | Rögle BK | SHL | 41 | 7 | 21 | 28 | 16 | 13 | 1 | 4 | 5 | 8 | MM | 10 | 0 | 5 | 5 | 6 |
| 2021–2022 | Detroit Red Wings | NHL | 82 | 7 | 43 | 50 | 34 | – | – | – | – | – | MM | 8 | 2 | 5 | 7 | 0 |
| 2022–2023 | Detroit Red Wings | NHL | 82 | 5 | 37 | 42 | 40 | – | – | – | – | – | MM | 10 | 1 | 4 | 5 | 31 |
| 2 kautta | yhteensä | NHL | 164 | 12 | 80 | 92 | 74 | – | – | – | – | – |
| 2 kautta | yhteensä | DEL | 33 | 2 | 4 | 6 | 8 | 14 | 0 | 5 | 5 | 0 |

Lähteet
-------

* Moritz Seider The Internet Hockey Databasessa (englanniksi)
* Moritz Seider Eurohockey-sivustolla (englanniksi)
* Moritz Seider *Elite Prospects*. Everysport Media Group AB.  (englanniksi)

### Viitteet

1. 1 2  Elite Prospects - Players from Germany in the NHL Entry Draft *eliteprospects.com*. Everysport Media Group. Viitattu 23.7.2019. (englanniksi)
2. 1 2 3 4 5 6 7  Moritz Seider *Elite Prospects*. Everysport Media Group AB.  (englanniksi)
3. ↑  Elite Prospects - EHC Erfurt U16 *eliteprospects.com*. Everysport Media Group. Viitattu 23.7.2019. (englanniksi)
4. ↑  Elite Prospects - EHC Erfurt U16 *eliteprospects.com*. Everysport Media Group. Viitattu 23.7.2019. (englanniksi)
5. 1 2 3 4 5  Alanen, Lassi: NHL:n varaustilaisuus: MM-kisoissa loistanut Moritz Seider on yksi lupaavimmista saksalaispelaajista koskaan *Jatkoaika.com*.  17.6.2019. Jatkoaika r.y. Viitattu 23.7.2019.
6. ↑  Rotter, Christian: Profi-Debüt mit 6046 Tagen *morgenweb.de*.  27.10.2018. MANNHEIM:  Mannheimer Morgen Großdruckerei und Verlag GmbH. Viitattu 8.12.2018. (saksaksi)
7. ↑  Richter, Maik: „Wertvollster Wechsel" der Karriere *lampertheimer-zeitung.de*.  27.10.2018. MANNHEIM:  VRM GmbH & Co. KG. Viitattu 8.12.2018. (saksaksi)
8. ↑  Adler Mannheim - Schwenninger Wild Wings *penny-del.org*.  27.10.2018. Deutsche Eishockey Liga GmbH & Co. KG. Viitattu 20.10.2020. (saksaksi)
9. ↑  Adler geben weitere Personalentscheidungen bekannt *adler-mannheim.de*.  16.4.2018. Die Adler Mannheim Eishockey Spielbetriebs GmbH & Co. KG. Viitattu 8.12.2018. (saksaksi)
10. ↑  Augsburger Panther - Adler Mannheim *DEL.org*.  16.9.2018. Deutsche Eishockey Liga GmbH & Co. KG. Viitattu 8.12.2018. (saksaksi)
11. ↑  Kujawa, Kyle: Red Wings sign Seider to three-year entry-level contract *nhl.com/redwings*.  14.7.2019. DETROIT:  Detroit Red Wings. Viitattu 23.7.2019. (englanniksi)
12. 1 2  18-vuotiaana MM-kisoissa debytoinut Moritz Seider NHL-sopimukseen *laitataklaus.com*.  15.7.2019. Laitataklaus.com. Viitattu 23.7.2019.
13. ↑  Kujawa, Kyle: Red Wings send 10 to Grand Rapids *nhl.com/redwings*.  29.9.2019. DETROIT:  Detroit Red Wings. Viitattu 9.12.2019. (englanniksi)
14. ↑  Nuutinen, Markus: Detroit Red Wingsin superlupaus siirtyy lainasopimuksella Saksaan *nhlsuomi.com*.  7.8.2020. Nordic Sport Media. Viitattu 7.8.2020.
15. ↑  Pönniö, Toni: Detroit Red Wingsin superlupauksen suunnitelmat muuttuivat – siirtyykin lainalle Ruotsiin! *nhlsuomi.com*.  8.10.2020. Nordic Sport Media. Viitattu 20.10.2020.
16. ↑  Tommi Koivunen: Moritz Seider – supertähti *IS.fi*.  9.10.2022. Viitattu 13.5.2023.
17. ↑  Jonathan Mills: Moritz Seider captures Calder Memorial Trophy as NHL Rookie of the Year  22.6.2022. Detroit Red Wings. Viitattu 13.5.2023. (englanniksi)
18. ↑  Finaler Härtetest vor der WM: Deutschland trifft auf die USA *deb-online.de*.  6.5.2019. Deutscher Eishockey-Bund e.V. Viitattu 23.7.2019. (englanniksi)
19. ↑  GAME SUMMARY (pdf) *stats.iihf.com*.  11.5.2019. IIHF. Viitattu 23.7.2019. (englanniksi)
20. ↑  Elite Prospects - Germany U20 *eliteprospects.com*. Everysport Media Group. Viitattu 6.1.2020. (englanniksi)
21. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2020. IIHF. Viitattu 6.1.2020. (englanniksi)